Hulp gevra om kunstenaars van Knysna te help | Netwerk24
08 Junie 2017 14:27
Alex HamiltonFoto: Denvor de Wee
'n Spesiale kunsfonds vir Knysna se kunstenaars wat hul huise, kunswerke en daarmee ook hul lewensmiddele in die brande verloor het, vra skenkings.
Alex Hamilton, bekende kunstenaar en kurator van onder meer die US Woordfees, het die #Brushstroke-fonds – 'n kunstenaars-vir-kunstenaars-liefdadigheidsfonds – heropen nadat hy gehoor het van drie kunstenaars wie se huise afgebrand het.
"Ek het pas gehoor die keramiekkunstenaar Mike Vlok en die kunskurator Elfriede Dreyer se huise afgebrand het.
"As kunstenaars hul werk en hul werkruimte verloor, verloor hulle ook 'n inkomste. Ons het destyds die #Brushstroke-fonds in die lewe geroep vir die mediese koste van 'n kunstenaar met kanker. Nou wil ons die kunstenaars van Knysna help."
Hamilton versoek ander kunstenaars en die verskaffers van kunsmateriaal om by te dra. Dit kan hul eie kunswerke wees, materiale, of enigiets wat die kunstenaars kan help. Die kunswerke gaan verkoop word om geld in te samel. "As kunstenaars weet ons wat ander kunstenaars nodig het. Hulle moet so gou moontlik weer begin werk om 'n inkomste te verseker."
Hy sê Dreyer, wat ook as kunskurator van die KKNK gewerk het en 'n galery in Pretoria bedryf het, het 'n kunsversameling gehad wat sy oor baie jare opgebou het. Sy het sowat 'n jaar gelede na Knysna verhuis.
Belangstellendes kan Hamilton per e-pos kontak by zelda.hamilton@gmail.com om 'n katalogus van beskikbare kunswerke te ontvang.